
Egyszer volt hol nem volt…, munkaerőpiaci vizsgálat a borsodi nehézipar nyomában

Az ipari szerkezetváltás hazánkban csak a rendszerváltás után indult el, 20-30 évvel később, mint Nyugat-Európa országaiban. A dezindusztrializáció következtében a hagyományos értelemben vett ipar elkezdett leépülni, helyét a szolgáltató szektor vette át. BAZ megyében a nehézipar fellegvárait sorra bezárták, alulhasznosítottá váltak, kialakultak a rozsdaövek, az ott dolgozók elvesztették állásukat. A volt gyári dolgozók egy része elvándorolt, a többiek munkanélküliekké váltak. Napjainkra kialakult a munkaerőpiaci depresszió, ennek jelenlétét és mértékét vizsgálom dolgozatomban BAZ megyében és azon belül Miskolcon.
Feltételezem, hogy a barnamezők kialakulásának és a lehetőségek hiányának következménye a versenyképesség akadálya, a migráció, társadalmi problémák, valamint a munkaerőpiaci depresszió. Részt vettem a Miskolci Egyetem Gazdaságtudományi Kar Világ- és Regionális Gazdaságtani Intézet Humánerőforrás Intézeti Tanszékének kutatásában. Dolgozatom az alábbi vizsgálatokat tartalmazza:
· Releváns szakirodalom elemzése.
· Ipari és munkaerőpiaci statisztikák szekunder elemzése a KSH, ÉMOP, NFSZ, MTA Közgazdaságtudományi Intézet adatai alapján.
· Interjúk feldolgozása a Borsod-Abaúj-Zemplén megyei barnamezős települések önkormányzatainak potens dolgozóival (13 db).
· Primer felmérés eredményének bemutatása, amelynek alapja a tanszéken készített kérdőíves felmérés. A vizsgálat terjedelme: 263 db strukturált kérdőív Miskolcon (Diósgyőr és Avas városrészen).
· Mélyinterjú készítése volt LKM-es dolgozóval.
A megoldást egy komplex revitalizációs stratégiában látom, amelyben központi szerepe van a rozsdaövek rehabilitációjának, a reindusztrializációnak, a megváltozott követelményeknek megfelelő társadalompolitikának. Ezek közül kiemelten foglalkozom a képzéssel és a cirkuláris migráció lehetőségével.



